**Periferno u hrvatskom jeziku, književnosti i kulturi**

Poštovana kolegice! / Poštovani kolega!

Srdačno Vas pozivamo na međunarodni znanstveni skup **Periferno u hrvatskom jeziku, književnosti i kulturi** koji organizira šleska kroatistika povodom 25. godišnice osnivanja hrvatske filologije na Filološkom fakultetu Sveučilišta u Katowicama (kroatistički sadržaji proučavali su se i poučavali na Filološkom fakultetu Šleskog sveučilišta od 1975. do 1992. u sklopu jugoslavistike). Skup će se održati **od** **7. do 9. svibnja 2019.** u **Katowicama**.

U jeziku, književnosti i kulturi periferno se ne vrednuje jednoznačno i ne ocjenjuje jednosmjerno u takvoj mjeri kao što je obično slučaj u društvenim, političkim i ekonomskim znanostima. Nije sinonim zakašnjenja, provincijalizma, siromaštva, palanke i sl. Nije *ex definitione* esencijalističko ili antiesencijalističko, konzervativno ili moderno, univerzalno ili partikularno, originalno ili epigonski. Ne mora (premda može) biti rezultat kolonizatorskih praksi, fizičkog ili simboličkog nasilja, zapostavljenosti i pasivnosti. Upravo je ono često epistemološki, estetski i etički najinspirativnije za stvaraoce i najzanimljivije za recepijente. Zato predlažemo da prilikom našeg okupljanja pokušamo zajednički istražiti široko shvaćenu perifernost u hrvatskom jeziku, kulturi i književnosti s posebnim osvrtom na pojave estetske, društvene, filozofske (ontološke, epistemološke, političke), psihološke i jezične naravi.

Predlažemo sljedeće teme znanstvenog skupa: položaj dijalektalne književnosti u hrvatskom književnom kanonu; periferije hrvatskog književnog kanona; periferni diskursi i stilovi u hrvatskoj književnosti; periferni žanrovi; periferni likovi i likovi periferija; opreka između centra i periferije u hrvatskom jeziku; periferne pojave u hrvatskom standardnom jeziku; periferne jezične varijante / jezični varijeteti; jezik na periferiji; perifernost u jezičnim kategorijama; periferne teme u hrvatskoj filologiji. S obzirom na to da se radi o jubilarnom skupu, i druge su teme prihvatljive.

Slijede informacije o načinu prijave, kotizaciji, predaji rada za zbornik i važnim datumima.

* Prijavnicu, koja se nalazi u prilogu, treba poslati na e-mail **najkasnije** **do** **13. siječnja 2019**.
* Kotizacija se za sudionike konferencije plaća po sudioniku, a ne po izlaganju. Može se podmiriti u sljedećim varijantama:

1. **770 zł** ili **180** **eura** (3 noćenja s doručkom u jednokrevetnom apartmanu u Asistentskom hotelu u Katowicama (6/7. 5. 2019, 7/8. 5. 2019, 8/9. 5. 2019), tri ručka, osvježenje u stankama, troškovi tiskanja zbornika, promotivni i konferencijski materijali te pravo sudjelovanja u svim popratnim aktivnostima),
2. **600 zł** ili **140 eura** (3 noćenja s doručkom u dvokrevetnom apartmanu u Asistentskom hotelu u Katowicama (8/9. 5. 2019, 9/10. 5. 2019, 10/11. 5. 2019), tri ručka, osvježenje u stankama, troškovi tiskanja zbornika, promotivni i konferencijski materijali te pravo sudjelovanja u svim popratnim aktivnostima),
3. **250 zł** ili **60** **eura** (tri ručka, osvježenje u stankama, troškovi tiskanja zbornika, promotivni i konferencijski materijali te pravo sudjelovanja u svim popratnim aktivnostima).

Sudionici bez izlaganja oslobođeni su kotizacije. Molimo da kotizaciju uplatite do kraja veljače 2019. Broj računa na koji treba uplatiti kotizaciju poslat ćemo nakon primitka prijavnice.

* Rad za zbornik koji će biti objavljen u Sveučilišnoj nakladi Šleskog sveučilišta treba poslati na e-mail adresu [sleska.kroatistika@gmail.com](mailto:sleska.kroatistika@gmail.com) najkasnije do kraja 2019. g. Rad može imati **najviše** 20 autorskih stranica (tj. 40 000 znakova s razmacima) uključujući sažetak na hrvatskom i drugom jeziku te popis literature. Svi će prihvaćeni radovi biti uključeni u anonimni recenzentski postupak.

Na raspolaganju smo ako imate kakvih pitanja.

Veselimo se susretu i srdačno Vas pozdravljamo,

**Programski i organizacijski odbor**

[**dr hab. prof. UŚ Robert Bońkowski**](http://www.kroatystyka.us.edu.pl/pl/robert-bonkowski/)

[**dr hab. Leszek Małczak**](http://www.kroatystyka.us.edu.pl/pl/paulina-pycia-koscak/)

[**dr Paulina Pycia-Košćak**](http://www.kroatystyka.us.edu.pl/pl/leszek-malczak/)

[**dr Katarzyna Majdzik**](http://www.kroatystyka.us.edu.pl/pl/katarzyna-majdzik/)

**Tajnice**

[**dr Antonina Kurtok**](http://www.kroatystyka.us.edu.pl/pl/antonina-kurtok/)

[**Ivana Čagalj, mag. edu.**](http://www.kroatystyka.us.edu.pl/pl/ivana-cagalj/)

**Instytut Filologii Słowiańskiej**

**Wydział Filologiczny**

**Uniwersytet Śląski w Katowicach**

**(Institut za slavenske filologije**

**Filološki fakultet**

**Šlesko sveučilište u Katowicama)**

ul. Grota-Roweckiego 5

41-205 Sosnowiec

Polska (Poljska)

[www.slaw.us.edu.pl](http://www.slawistyka.us.edu.pl)

[www.kroatystyka.us.edu.pl](http://www.kroatystyka.us.edu.pl)

**Periferno u hrvatskom jeziku, književnosti i kulturi**

**PRIJAVNICA**

**Podaci o autoru**

|  |  |
| --- | --- |
| Ime i prezime |  |
| Zvanje |  |
| Ustanova |  |
| Adresa |  |
| Telefon |  |
| e-mail |  |

**Podaci o radu**

|  |  |
| --- | --- |
| Naslov rada |  |
| Sažetak na hrvatskome jeziku  (od 200 do 250 riječi) |  |
| Ključne riječi na hrvatskome jeziku |  |

**Ostali podaci**

|  |  |
| --- | --- |
| Oblik sudjelovanja u skupu (označiti) | 1. izlagač 2. sudjelovanje bez izlaganja |
| Za izlaganje mi trebaju sljedeća pomagala |  |
| Varijanta kotizacije (označiti) | 1. 770 zł ili 180 eura 2. 600 zł ili 140 eura 3. 250 zł ili 60 eura |